“Ga ke nagane gore keletšo yeo e be e le e nepagetšego.” Re ka nagana gore keletšo ga se ya swanela maemo a rena goba ra nagana gore motho yo a e neago ga a tsebe ditaba ka botlalo. Karabelo ya rena ya kapejana e ka ba ya gore re nyenyefatše keletšo yeo. (Baheberu 12:5) Ka ge ka moka ga rena re sa phethagala, na mohlomongwe seo ga se re gore re swanetše go lokiša pono ya rena ka taba yeo? (Diema 19:3) Na ruri go be go se na lebaka leo le kwagalago la gore keletšo yeo e newe? Ge e ba le le gona, re swanetše go naganišiša ka lona. Lentšu la Modimo le re eletša ka gore: “Swarelela tayong; o se ke wa e tlogela. E lote ka gobane ke bophelo bja gago.”—Diema 4:13. Re leboga gore Jehofa le ka mohla ga a nyake sa go feta seo re ka kgonago go mo nea sona. O thabišwa ke ge re iteka ka gohle go mo hlankela. (Bakolose 3:23) O kwešiša mafokodi a rena. (Psalme 103:14) Ge le rena ka boipoetšo re ithuta go a amogela, re ka thabela go sepela le yena. Ke ka baka la’ng o sa ithute gore o ka thoma go sepela le Modimo bjang? Tsela e bjalo e tliša ditšhegofatšo tše tšwago go yena.—Diema 10:22.